open-index/open-wikipedia-markdown huggingface dataset:
ததீசி முனிவர்

**ததீசி முனிவர்** வேத கால மகாரிசிகளுள் ஒருவர். இவர் அதர்வண மகரிஷி மற்றும் சிட்டி தேவி தம்பதியரின் மகனாவார். இவரது மனைவியின் பெயர் சுவர்ச்சா ஆகும். ததீசி - சுவர்ச்சா தம்பதியினருக்கு மகனாக பிறந்தவர் பிப்பலாத மகரிஷி ஆவார்.

## வரலாறு
விருத்திராசூரனை வதைக்க இந்திரன் ஆயுதம் செய்ய முனைந்த பொழுது, அவன் வேண்டுகோளுக்கு  இணங்கி இவர் தனது உயிரை துறந்து, தன் முதுகெலும்பை கொடுத்ததாகவும், அதில் செய்த வஜ்ராயுதத்தைக் கொண்டே இந்திரன் போரில் வென்றதாகவும் புராணங்கள் கூறுகின்றன.

இந்திய அரசின் உயர் விருதான பரம் வீர் சக்ராவின் மேல் இவரது முதுகெலும்பின் படமே உள்ளதென்பது சிறப்பான செய்தியாகும்.

## புராணம்

ததீசி புராணம் - திருமலைநாதர் என்பவரால் 16ஆம் நூற்றாண்டின் முற்பகுதியில் தமிழில் எழுதப்பட்ட நூல். ததீசி முனிவரின் வரலாற்றைக் கூறுவது. வடமொழி சிவபுராணத்தின் பகுதியாகத் ததீசி புராணம் வருகிறது.
## இதனையும் காண்க
* முனிவர்களின் பட்டியல்
## மேற்கோள்கள்

பகுப்பு:இந்து தொன்மவியல் மாந்தர்
பகுப்பு:முனிவர்கள்
பிப்பலாத மகரிசி

**பிப்பலாத மகரிசி** புராணங்களின் கூற்றின்படி வேத ஆசிரியராவார்.இவர் அதர்வண வேதத்தில் கைதேர்ந்தவர். இவரின் பெற்றோர் ததீசி முனிவர் மற்றும் சுவர்ச்சா தேவியாவர். இவரின் பெற்றோர் இவரை பிப்பல மரத்தின் அடியில் விட்டு விட்டு இயற்கை எய்தினர். இதன் காரணமாகவே இவருக்கு இப்பெயர் வந்தது. புத்தரும் பிப்பல மரத்தடியிலேயே ஞானம் பெற்றது குறிப்பிடத்தக்கது.

பிரஸ்ன உபநிடதத்தில் கூறப்படும் ரிஷிகளில் பிப்பலாத ரிஷியும் ஒருவராவார்.

## மேற்கோள்கள்

பகுப்பு:இந்திய மெய்யியலாளர்கள்
பகுப்பு:முனிவர்கள்
பாரத்துவாசர்

**பாரத்துவாசர்** அல்லது **பாரத்துவஜர்** (Bharadwaja) சப்தரிஷிகளுள் ஒருவர். ஆங்கிரச குலத்தைச் சார்ந்தவர். ரிக்வேத கால முனிவர்களில் ரிக்வேதத்தில் அதிக சூக்தங்கள் இயற்றியவர். இவர் பெரும் புலமை பெற்றவர். பல மந்திரங்களை இவர் உருவாகியுள்ளார். துரோணாச்சாரியர் இவரது புதல்வரே. இவரது தவ வலிமையை பல புராணங்கள் எடுத்துக் கூறுகின்றன..
## இராமாயணத்தில்
இராமர், சீதை மற்றும் இலக்குவனுடன் 14 ஆண்டுகள் வனவாசம் செல்கையில், முதன்முதலில் பரத்துவாஜ முனிவரின் குடிலில் சில நாட்கள் தங்கினர். பின் சித்திரகூடம் எனும் அடந்த காட்டிற்கு செல்வதற்கான வழியை பரத்துவாஜர் இராமருக்குக் கூறினார்.
## மேற்கோள்கள்

பகுப்பு:சப்த ரிசிகள்
பகுப்பு:இராமாயணக் கதைமாந்தர்கள்
கோத்திரம்

**கோத்திரம்** (*Gotra* **வட மொழி சொல்**) அல்லது ***குலம்,*** ***கூட்டம்*** மற்றும் **''பங்காளி** (**தமிழ் வழி சொல்**) வகையறா* அல்லது *குலவம்சம்* என்பது தெற்காசிய கலாச்சாரத்தில், ஒரு சாதிக்குள் உள்ள ஒரு ஆண் மூதாதையர் வம்சத்தில் இருந்து உடைக்கப்படாத ஆண் வழித்தோன்றல் பரம்பரைப் பிரிவாகும். கோத்திரம் ஒரு சமூகத்தில் ஒரு குழுவை உருவாக்குகிறது. ஒரே குலம் அல்லது கோத்திரத்தைச் சேர்ந்தவர் பங்காளியாகக் கருதப்படுகிறார். ஒரே கோத்ராவிற்குள் நடக்கும் திருமணம், முறையற்ற பாலுறவு என்று கருதப்படுகிறது மற்றும் வழக்கத்தால் தடைசெய்யப்படுகிறது. கோத்திரம் என்பதை தமிழில் கூட்டம், குலவம்சம், பங்காளி வகையறா மற்றும் கிளை என்று சொல்வார்கள்.

கோத்திரத்தின் பெயரை குடும்பப்பெயராகப் பயன்படுத்தலாம், ஆனால் இது குடும்பப்பெயரில் இருந்து வேறுபட்டது மற்றும் இந்துக்களிடையே, குறிப்பாக சாதிகளிடையே திருமணங்களில் அதன் முக்கியத்துவம் காரணமாக கண்டிப்பாக பராமரிக்கப்படுகிறது.

இந்த வம்சத்தைச் சார்ந்தவர் என்பதைச் சொல்லுவது கோத்திரம். கோத்திரம் குடும்பப் பெயர் போன்றதாகும். சிலருக்கு வேதகால [[ரிஷி]]களின் வழிவந்தமையால்,பெயர்களைக் கொண்டே கோத்திரங்களின் பெயர்களும் அமைந்த்துள்ளது. ஜாபாலி கோத்திரம், சௌனக கோத்திரம், பாரத்துவாஜ கோத்திரம், மார்க்கண்டேய கோத்திரம் போன்றவை சில எடுத்துக்காட்டுகளாகும். வேதங்களின் படி ஒரே கோத்திரத்தில் பிறந்த ஆணும் பெண்ணும் சகோதர சகோதரிகளாவர். இது அறிவியல் ரீதியாகவும் உண்மை மற்றும் இது மரபியல் மற்றும் உயிரியலில் ஆராய்ச்சிக்கான பகுதியாகும்.

ஒரே கோத்திரத்தில் திருமணம் செய்வது சமயப்படி குற்றமாகும். கோத்திரம் என்ற சொல்லுக்கு பசு-எழுத்தாணி என்று பொருளாகும். அக்காலத்தில் பசுக்கள் ஒரு குடும்பத்தின் விலைமதிக்கமுடியாத சொத்தாக கருதியதால் குடும்பப் பெயர் என்ற சொல்லுக்கு கோத்திரம் என்ற பெயர் வந்ததாக ஆராய்ச்சியாளர்கள் கூறுகின்றனர்.

புலிவிழியார் கோத்திரம் மற்றும் சடமுடையார் கோத்திரம்  தொண்டைமண்டல சைவ வேளாளர் காஞ்சிபுரம் மாட்டத்தில் வசிக்கிறோம்,

தமிழகத்தின் [[கொங்கு வேளாளர்]], [[செங்குந்தர்|செங்குந்தர் கைக்கோள முதலியார்]] மத்தியில் நிலவும் [[கூட்டம்]] என்பதும், தமிழகத்தின் சிலபகுதிகளில் நிலவும் *பங்காளி வகையறா'' என்பதும், நாட்டுகோட்டை செட்டியார் மத்தியில் நிலவும் ஒன்பது கோவில்கள் என்பதும் கோத்திரமே ஆகும். ஒரே கோத்திரத்தை(கூட்டம், பங்காளி வகையறா) சார்ந்த மக்கள் சகோதர உறவு முறை உடையவர்கள் என்பதால் அவர்களுக்குள் திருமண உறவு என்பது இருப்பதில்லை.

## மேற்கோள்:


## இதனையும் காண்க
* சௌராட்டிரர்களின் கோத்திரங்களும் குடும்பப் பெயர்களும்
* மனுதரும சாத்திரம்

பகுப்பு:இந்திய மெய்யியல்
பகுப்பு:இந்து தொன்மவியல்
பகுப்பு:குடும்பம்
பகுப்பு:சாதிகள்
பகுப்பு:திருமண முறைகள்
பகுப்பு:இந்தியாவில் சாதி அமைப்பு
இலங்கையின் இதழியல் வரலாறு

**இலங்கையின் [[இதழியல்]] வரலாறு** ஆங்கிலேயர் ஆட்சிக்காலத்தை தொடக்கமாய்க் கொண்டது. 1802 ஆம் ஆண்டில் "த கவர்மென்ட் கெசற்" என்ற ஆங்கில வார இதழினை இலங்கையின் ஆள்பதி நிர்வாகம் வெளியிட்டது. அரச அறிவித்தல்கள், அரசு விளம்பரங்களைக் கொண்ட வர்த்தமானிப் பத்திரிகையாகவே இது அமைந்தது.

## இலங்கையின் சுதந்திர இதழியல்

கோல்புறூக் சிபார்சுகளில் காணப்பட்ட குறைகளைச் சுட்டிக்காட்டித் தம் அதிருப்தியை வெளிகாட்டும் வகையில் கொழும்பு வாழ் ஆங்கில வர்த்தகர் குழுவியால் 1834 இல் வெளியிடப்பட்ட "Observer and commercial advetiser" எனும் இதழே இலங்கையில் வெளிவந்த முதலாவது சுதந்திர இதழாகும். ஜோர்ச் வின்டர் இதன் முதல் ஆசிரியராயிருந்தார். இவ்விதழே தற்போது லேக் ஹவுஸ் (*Lake House*) நிறுவனத்தால் வெளியிடப்படும் The Ceylon observer, Sunday Obsrver ஆகிய இதழ்களின் முன்னோடி இதழ்களாகும்.

1836 ஆம் ஆண்டு "The Colombo Journal" எனும் ஆங்கில இதழ் ஆள்பதி சேர் ரோபேர்ட் வில்மட் கோட்டலின் அவர்களின் நிருவாகத்தில் அரச அச்சகத்தில் மூலம் வெளியிடப்பட்டது. ஜோர்ச் லீ இதன் ஆசிரியராயிருந்தார். 'ஓப்சேவர்' இதழ் மூலம் அரசுக்கு எதிராக வெளியிடப்பட்ட அதிருப்திக்கு எதிர்க் குரலாக இது வெளிவந்தது. சிறிது காலத்தில் நின்று விட்டது. அதன் தொடர்ச்சி போல ஆள்பதி நிருவாகத்தின் அனுசரனையுடன் 1837 இல் "Ceylon Chronicle" ஆங்கில வார இதழ் வெளிவந்தது. 1838 இல் இதுவும் நின்று போய் விட்டது.

## இலங்கையின் சுதேசிய இதழியல்
அமெரிக்க மிஷனரி யாழ்ப்பாணம் மானிப்பாயிலிருந்து 1841 சனவரியில்  உதயதாரகை Mornig Star என தமிழ்,ஆங்கிலம் ஆகிய இரு மொழிகளிலும் இரு இதழ்களை வெளியிட்டது. இவையே முதலில் வெளிவந்த சுதேசிய இதழ்களாகக் கொள்ளக்கூடியவை. இவை சமயப் பிரசாரத்தையே நோக்காகக் கொண்டமைந்தன.

1864 இல்ரொபேர்ட் நியூட்டன் 'Lanka Guardian' எனும் ஆங்கில இதழினை கொழும்பிலிருந்து வெளியிட்டார்.1913 இல் சேர்.பொன்.இராமநாதனின் அனுசரனையில் "சிலோனிஸ்" என்ற ஆங்கில இதழ் வெளிவந்தது. 
### சுதேச இதழியல் நிறுவனங்கள்
* 1918 இல் டி.ஆர்.விஜயவர்த்தன " Daily News" நாளிதழை ஆரம்பித்தார். 1923 இல் "Ceylon Observer" நாளிதழையும், தொடர்ந்து "தினமின" சிங்கள நாளிதழையும் விலைக்கு வாங்கினார். அவர் உருவாக்கிய "Associated News papers of Ceylon Limited" நிறுவனமே இலங்கையின் முதலாவது இதழ் வெளியீட்டு நிறுவனமாகும்.

## ஆதாரம்
அருளானந்தம் க, 'இலங்கையின் இதழியலின் வரவாறும் மதிப்பீடும்'(2003),இலங்கை.

பகுப்பு:இலங்கையில் இதழியல்
பகுப்பு:இலங்கையின் ஊடகங்கள்
கந்தளாய்

**கந்தளாய்** நகரம் இலங்கையின் கிழக்கு மாகாணத்தில் திருகோணமலை மாவட்டத்தில் அமைந்துள்ளது. கொழும்பில் இருந்து திருகோணமலை செல்லும் நெடுஞ்சாலையை ஒட்டி இந்த நகரம் அமைந்துள்ளது. நெல் விவசாயத்திற்கு பெயர் பெற்ற இந்த நகரத்தில் தற்போது சிங்கள இனத்தவரே அதிகமாகவுள்ளனர்.

## கந்தளாய்க் குளம்
குளக்கோட்டனால் கட்டப்பட்டது என்று அறியப்படும் கந்தளாய்க் குளம் இன்றும் நிலைத்திருந்து இந்தப் பிரதேசத்தின் விவசாய நடவடிக்கைக்குப் பெரிதும் உதவி புரிகின்றது.

## மேற்கோள்கள்

பகுப்பு:திருகோணமலை மாவட்டத்தில் உள்ள ஊர்களும், நகரங்களும்
கொடி

தமிழ் விக்கிபீடியாவில் கொடி எனத்தொடங்கும் அல்லது அதனுடன் தொடர்புடைய கட்டுரைகள் கீழே பட்டியலிடப்பட்டுள்ளன பொருத்தமான சுட்டியில் சொடுக்குவதன் மூலம் கட்டுரைப் பக்கங்களை அடையலாம்:

*கொடி (சின்னம்)
*கொடி (தாவரம்)
*கொடி (திரைப்படம்), 2016 இல் வெளிவந்த தமிழ் அரசியல் அதிரடித்திரைப்படம் ஆகும்.
மின்னோட்டமானி

**மின்னோட்டமானி** அல்லது **ஆம்ப்பியர்மானி** அல்லது **அம்பியர்மானி** (*ammeter*)என்பது ஒரு மின்சுற்றில் பாயும் மின்னோட்டத்தை அளந்திடப் பயன்படும் கருவி. அளக்கப்படவேண்டிய மின்னோட்டத்தின் அளவைப் பொறுத்து இது மில்லி மின்னோட்டமானி, மைக்ரோ மின்னோட்டமானி எனவும் வகைப்படுத்தப்படும். மின்னோட்டமானி மின்சுற்றில் தொடரிணைப்பிலேயே இணைக்கப்பட வேண்டும். மேலும் மின்னோட்டமானியின் மின்தடை மிகக்குறைவாக இருத்தல் வேண்டும்; அப்போதுதான் சுற்றில் பாயும் மின்னோட்டத்தின் அளவு மாறாது.

## நேர்த்திசை மின்னோட்டமானி (D.C. Ammeter)
குறைவான மின்தடை கொண்ட மின்தடையாக்கி ஒன்றை இயங்குசுருள் கால்வனாமீட்டருடன் பக்க இணைப்பாக இணைத்தால், அது நேர்த்திசை மின்னோட்டமானி எனப்படும். குறைந்த மின்தடையுடைய மின்தடையாக்கி இணைத்தடம் (shunt) எனப்படும். இணைத்தடத்தின் மின் தடை குறையக் குறைய மின்னோட்டமானியின் மின்னோட்ட-நெடுக்கம் (range) அதிகரிக்கும்.

## மாறுதிசை மின்னோட்டமானி (A.C. Ammeter)

நேர்த்திசை மின்னோட்டமானியை மாறுதிசை மின்னோட்டத்தை அளவிடப் பயன்படுத்த முடியாது. ஏனெனில், மாறுதிசை மின்னோட்டத்தின் திசைமாறும் இயல்பு நேர்த்திசை மின்னோட்டமானியின் குறிமுள்ளை அலைவுறச் செய்து கொண்டே இருக்கும்; எனவே, குறிப்பிட்டு ஒரு அளவீட்டினை அளவிடவே முடியாது. எனவே தான், மாறுதிசை மின்னோட்டமானி தேவைப்படுகிறது. கீழே கொடுக்கப்பட்டுள்ள கருவிகள் மாறுதிசை மின்னோட்டத்தை அளவிடப் பயன்படுத்தப் படுகின்றன:
# இயங்கு இரும்பு கருவிகள் (moving-iron instruments) - காந்தப்புலத்தில் வைக்கப்பட்டுள்ள உலோகத்தண்டுகளுக்கு இடையே ஏற்படும் விலக்கத்தின் அடிப்படையில் வேலை செய்கின்றன.
# சுடுகம்பி கருவிகள் (hot wire instruments) - மின்னோட்டம் தாங்கிய கம்பியில் உருவாகும் விரிவின் அடிப்படையில். (இக்கருவி நேர்த்திசை, மாறுதிசை மின்னோட்டம் இரண்டையும் அளவிடும்)
# அலைதிருத்தி வகை கருவிகள் (rectifier instruments) - மாறுதிசை மின்னோட்டத்தை நேர்த்திசை மின்னோட்டமாக மாற்றிய பிறகு அளவிடும் முறை.
# டைனமோமீட்டர் கருவிகள் (dynamometer instruments)
# டையோடு-வால்வு வோல்ட்மீட்டர் (diode-valve voltmeter)
# கேத்தோடு கதிர் அலைவரைவி (cathode ray oscilloscope CRO).

### 500Hz அதிர்வெண்ணிற்கு மேல்
500&nbsp;Hz அதிர்வெண்ணிற்கு மேல் கொண்ட மாறுதிசை மின்னோட்டத்தை இயல்பான மாறுதிசை மின்னோட்டமானியின் உதவியால் அளந்திட முடியாது; எனவே, வெப்ப வகைக் கருவிகள் (thermal type instruments) மூலம் கேள் அதிர்வெண் (AF), வானொலி அதிர்வெண் (RF) மின்னோட்டங்களை அளவிடலாம்.

## மேற்கோள்கள்

## குறிப்புதவி
* இயல்பியல் களஞ்சியம் - ப.க. பொன்னுசாமி - பக். 188, 189
## வெளி இணைப்புகள்

பகுப்பு:இயற்பியல்
பகுப்பு:பொறியியல்
பகுப்பு:கருவிகள்
பகுப்பு:இலத்திரனிய பரிசோதனைக் கருவிகள்
வே. சுப்பிரமணியம்

**வே. சுப்பிரமணியம்** (இறப்பு: திசம்பர் 13, 2016) எழுத்துலகில் நாடகம், சிறுகதை, நாவல், கவிதை, வரலாற்று ஆய்வுகள், இலக்கிய திறனாய்வு என பல்வேறு துறைகளில் தனது புலமையை ஆழமாக பதித்துவந்தவர். **முல்லைமணி** என்ற புனைபெயரில் பல நூல்களை எழுதியுள்ளார்.

முல்லைத்தீவு மாவட்டத்தில் உள்ள முள்ளியவளையில் பிறந்தவர். இலங்கை பல்கலைக்கழக தமிழில்  சிறப்பு கலைமாணி  பட்டம் பெற்றவர். இவரது கலை இலக்கிய ஆய்வுப்பணிகளை அங்கீகரித்து 2005இல் யாழ்ப்பாண பல்கலைக்கழகம் கௌரவ கலாநிதி (முனைவர்) பட்டம் வழங்கி கௌரவித்தது. பாடசாலை அதிபர், ஆசிரிய கலாசாலை விரிவுரையாளர், கொத்தணி அதிபர், பிரதம கல்வி அதிகாரி, மாவட்ட கல்விப்பணிப்பாளர் முதலான பதவிகளை வகித்து திறம்பட சேவை புரிந்தவர்.

இவரது 'பண்டாரவன்னியன்' வரலாற்று நாடகம் இதுவரை ஐந்து பதிப்புகள் கொண்டு வெளியாகியதுடன் இன்றுவரை நாடகமாகவும் கூத்தாகவும் பேணப்பட்டு வருகின்றது.

இவரது கலை ஆக்கங்கள் இன்னும் தொடர்ந்து வந்தவண்ணமே உள்ளன.

## இவரது ஆக்கங்கள் சில

* பண்டாரவன்னியன் - வரலாற்று நாடகம்
* மல்லிகைவனம் - 1985
* வன்னியின் கதை
* கொக்கிளாய் மாமி
* அரசிகள் அழுவதில்லை - 1977
* கொண்டுவந்த சீதனம் - 2005
* வன்னியர் திலகம் - 1996
* கமுகஞ்சோலை - 2000
* இலக்கியப்பார்வை- 1999
* வன்னியியற் சிந்தனை - 2001
* தமிழ்மொழி பயிற்சி - 1975
* மழைக்கோலம் – நாவல் – 2003
* இலங்கையின் பல கோயில்களுக்கு ஊஞ்சற் பதிகங்களையும் எழுதியுள்ளார்.

## விருதுகள்
சுப்பிரமணியனின் 65 ஆண்டுகால எழுத்துலகப் பங்களிப்பை பாராட்டி, 2016ஆம் ஆண்டு **சாகித்திய ரத்னா** என்ற அதியுயர் விருதை இலங்கை அரசு வழங்கி கௌரவித்தது.

## மேற்கோள்கள்


பகுப்பு:ஈழத்து நாடகாசிரியர்கள்
பகுப்பு:ஈழத்து எழுத்தாளர்கள்
பகுப்பு:முல்லைத்தீவு மாவட்ட நபர்கள்
பகுப்பு:2016 இறப்புகள்
மனத்தை குடியேற்றவாதத்தில் இருந்து விடுவித்தல்: ஆபிரிக்க இலக்கியத்தின் அரசியல்

**மனத்தை குடியேற்றவாதத்தில் இருந்து விடுவித்தல்: ஆபிரிக்க இலக்கியத்தின் அரசியல் அல்லது** Decolonising the Mind: The Politics of Language in African Literature என்பது அறியப்பெற்ற ஆபிரிக்க எழுத்தாளரான நுகுகி வா தியங்கோ அவர்களான் எழுதப்பட்ட ஆங்கில நூல் ஆகும்.  இது ஆபிரிக்காவில் கல்வி, இலக்கிய மொழியாக காலனித்துவ மொழிகள் ஆதிக்கம் செலுத்தி வருவதை விமர்சித்து, ஆபிரிக்க ஆக்கர்கள் ஆபிரிக்க மொழிகளில் ஆக்கங்களை வழங்க முன்வர வேண்டும் என்று கோரிக்க விடுத்து எழுதப்பட்ட நூல் ஆகும்.  இந்த நூலுக்குப் பெறகு நுகுகி தனது தாய் மொழியான கிகூயூ பெரும்பாலும் எழுதத் தொடங்கினார்.  

## வெளி இணைப்புகள்
* இன்னொரு கவிதை
* Ngugi Wa Thiongo and Chinue Achebe on the Politics of Language and Literature in Africa 

பகுப்பு:ஆப்பிரிக்க மெய்யியல்
பகுப்பு:ஆங்கில நூல்கள்
வசிட்டர்

**வசிட்டர்** (वसिष्ठ, வசிஷ்டர்) பிரம்ம ரிஷி ஏழு புகழ்பெற்ற சப்தரிசிகளுள் ஒருவர். வேத காலத்தில் வாழ்ந்ததாகக் கூறப்படும் மாமுனிவர்களுள் இவரும் ஒருவர். வேதங்களின்  பல மந்திரங்களை இவர் உருவாக்கியுள்ளார். இவர் பேரைக்கொண்ட பல சுலோகங்கள் இருக்கு வேதத்தின் ஏழாம் மண்டலத்தில் உள்ளது. இருக்கு வேதத்தில் இந்த ஏழாவது மண்டலத்தில் இருக்கு 7.33-இல், பத்து மன்னர்களின் போர் என்னும் நிகச்சியில் இவருடைய குடும்பத்தாரும் இவரும் ஆற்றிய பணியைப் போற்றப்படுகின்றது. மாந்தகுலத்தைச் சேர்ந்த ஒருவரைப் புகழும் ஒரே சுலோகம் இதுவே என்பர்.

இவர் பெயரால் வழங்கும் நூல் வசிட்ட சம்கிதை (Vasishta Samhita). இவரின் மனையாளின் பெயர் அருந்ததி. தேவலோகப் பசுக்களான  காமதேனு மற்றும் நந்தினி, இவையிரண்டையும் இவரே பராமரித்து வந்தார். மன்னர் கௌசிகர் இப்பசுக்களைப் பறிக்க முயன்று அதில் தோற்று, பின்பு நோன்பிருந்து தன் தவ வலிமையால் பிரம்ம இருடி விசுவாமித்ரர் என்று பெயர் பெற்றார்.

## இராமாயண காவியத்தில்
இராமாயணக் காவியத்தில் வசிஷ்டர், தசரதனின் அரச குருவாக விளங்கியவர். விசுவாமித்திரரின் வேண்டுகோளின்படி, இராமன் மற்றும் இலக்குமணனை விசுவாமித்திரருடன் வனத்திற்குச் செல்ல வசிஷ்டர் தசரதனுக்கு ஆலோசனை கூறினார்.

## மகாபார காவியத்தில்
மகாபாரத காவியத்தில், வசிட்டரின் மகனாகச் சக்தி மகரிஷி அறியப்படுகிறார். தன் மகன் சக்தியைக் கொன்ற இச்வாகு குல மன்னர் கல்மாஷபாதனுக்கு வசிட்டர் புத்திரபேறு வழங்கியவர்.

## புராணங்களில்
வசிட்டரின் பெயர் அனைத்துப் புராணங்களிலும் அறியப்படுகிறது.

## மேற்சான்றுகள்

## வெளி இணைப்புகள்

* இராமாயணம் 

பகுப்பு:இந்திய மெய்யியலாளர்கள்
பகுப்பு:பிரம்ம குமாரர்கள்
பகுப்பு:முனிவர்கள்
அருந்ததி (இந்து சமயம்)

**அருந்ததி** சப்தரிஷிகளுள் ஒருவரான வசிஷ்டரின் மனைவியாவர். இவரின் தந்தை பதஞ்சலியும் ஒரு மகரிஷியே. அருந்ததி வானில் தோன்றும் ஒரு  நட்சத்திரமாகவும் கருதப்படுகிறது. வானசாஸ்திரத்தின்படி மிஜார் விண்மீன் வசிட்டராகவும், ஆல்கர் விண்மீன் அருந்ததியாகவும் கருதப்படுகிறது. இந்து திருமணங்களில் அருந்ததி பார்த்தல் என்பது ஒரு சடங்காகும்.

## அருந்ததி தர்சன நியாயம்
வானவெளியில் உள்ள அருந்ததி நட்சத்திரம் சிறியது. எனவே இதனைக் காட்ட அருகிலுள்ள பெரிய நட்சத்திரங்களைக் காட்டி அதன் பின்னர் அதன் அருகிலுள்ள அருந்ததியைக் காட்டுவர். ஏதேனும் நுண்மையான கொள்கையைப் புரிய வைக்க இத்தகைய முறைகள் பயன்படுகின்றன.

## இவற்றையும் பார்க்க
*அருந்ததி (1943 திரைப்படம்)

## மேற்கோள்கள்

## வெளி இணைப்பு:
* http://en.wikipedia.org/wiki/Arundhati_(mythology)
* http://en.wikipedia.org/wiki/Mizar_(star)

பகுப்பு:இந்து தொன்மவியல் மாந்தர்
பகுப்பு:இராமாயணக் கதைமாந்தர்கள்
மடம்

**மடம்** என்ற பெயரில் பின்வரும் கட்டுரைகள் உள்ளன:

* மடம் (தங்குமிடம்).
* மடம் (குணம்).
* மடம் (ஊர்)
நாணயக் குறியீடு

சர்வதேச தரத்திலான நாணயங்கள் தமது நாணயத்தை வேறுபடுத்தி அடையாளப்படுத்துவதற்காக தனித்துவமான குறியீடுகளைப் பயன்படுத்தி வருகின்றன.தனித்துவமான நாணயக்குறியீட்டுக்குப் பதிலாக சர்வதேச தரநிர்ணய நிறுவனத்தின் 1747 (:en:ISO 1747) க்கு அமைவான குறியீட்டு எழுத்துக்களையே பல நாடுகள் பயன்படுத்தி வருகின்றன.

## தனித்துவமான குறியீடுகளைப் பயன்படுத்தும் நாணயங்கள்

## யூரோக்குறியீடு
thumb|250px|right|யூரோ சின்னக் குறியீடும் கையெழுத்து வடிவமும்
யூரோ நாணயக்குறியீடு (€)ஐரோப்பிய யூனியன் உறுப்பு நாடுகளான ஆஸ்திரியா, பெல்ஜியம், பின்லாந்து, பிரான்ஸ், ஜெர்மனி, கிரீஸ், அயர்லாந்து, இத்தாலி, லக்சம்பர்க், நெதர்லாந்து, போர்த்துகல், ஸ்பெயின் ஆகிய 12 நாடுகளில் பயன்படுத்தப்படும் நாணய முறையாகும்.

### குறியீட்டு வடிவமைப்பு
thumb|left|குறியீட்டு வடிவமைப்பு பரிமானங்கள்.

## இந்திய ரூபாய்
இந்திய நாணயத்திற்கான தனிக்குறியீடு இந்தியத் தேசியக் கொடி அதன் சர்வதேச தரம் என்பவற்றைச் சுட்டிக்காட்டுவதாக அமைக்கப்பட்டுள்ளது. இதற்காக இந்தியா 2009 இல் ஒரு பொதுப் போட்டி ஒன்றை நடாத்தியது. வடிவமைத்தவர் ஐ.ஐ.டி மாணவரான உதயகுமார்.
100pxl|thumb|இந்திய ரூபாய் தனிக்குறியீடு

## மேலும் பார்க்க
* இந்திய ரூபாய்
* யூரோ
* ரூபாய்

## மேற்கோள்கள்
பகுப்பு:நாணயங்கள்
முள்ளியவளை

**முள்ளியவளை** (*Mulliyawalai*) என்பது இலங்கையின் வடகிழக்கே முல்லைத்தீவு மாவட்டத்தில் உள்ள ஒரு பழமையான ஊராகும். வன்னியரசர்கள், யாழ்ப்பாண அரசர்கள் காலம் தொட்டு இருந்துவந்த ஒரு நீண்ட வரலாறுடைய இடமான இவ்வூர் கரைதுறைப்பற்று பிரதேச செயலர் பிரிவில் அமைந்துள்ளது.

முள்ளியவளை பற்றி யாழ்ப்பாண வைபவ கௌமுதியில் "முள்ளியவளை அக்காலத்தில் 'வலடிடி', 'வற்கம','மேற்பற்று' என பிரிக்கப்பட்டிருந்ததுடன், வன்னி பிரிவுகளில் அதி விஷேசமானதும் செழிப்பான இராச்சியமுமாகும்" என குறிப்பிடப்படுகிறது.

## இதனையும் காண்க
* முள்ளியவளை காட்டா விநாயகர் ஆலயம்

## மேற்கோள்கள்

பகுப்பு:முல்லைத்தீவு மாவட்டத்தில் உள்ள ஊர்களும், நகரங்களும்
அ. சிவசம்புப் புலவர்

**அ. சிவசம்புப் புலவர்** (1830 - செப்டம்பர் 29, 1910) இலங்கை, யாழ்ப்பாண மாவட்டத்தில் உடுப்பிட்டி என்னும் ஊரைச் சேர்ந்தவர். 1830 ஆம் ஆண்டு பிறந்தார். தந்தையார் அம்பலவாணர் அருளம்பல முதலியார். தாயார் கதிராசிப் பிள்ளை. இவர் நல்லூரைச் சேர்ந்த சரவணமுத்துப் புலவரிடமும், பின்னர் அவரது மாணவரான சம்பந்தப் புலவரிடமும் தமிழ் கற்றார். தமிழ் இலக்கண நூல்களையும், சங்க இலக்கியம், இதிகாசங்கள் முதலியவற்றையும் முறையாகக் கற்றுத்தேர்ந்தார். இவருக்கு இளமையிலேயே கவிபாடும் திறன் வாய்த்திருந்தது. ஆறுமுக நாவலர் காலத்தில் வாழ்ந்த இவர் யாழ்ப்பாணத்தில் மட்டுமன்றி இந்தியாவிலும் தமிழ்நாட்டில் தமிழ்ப் பணி புரிந்துள்ளார். இவர் 1910 ஆம் ஆண்டு செப்டெம்பர் மாதம் 29 ஆம் தேதி காலமானார்.

இராமநாதபுரம் அரசர் இரவிகுல விஜய ரகுநாத பாஸ்கர சேதுபதி மீது கல்லாடக் கலித்துறை, நான்மணிமாலை, இரட்டை மணிமாலை போன்றவற்றையும், மதுரைத் தமிழ்ச் சங்கம் நிறுவிய பாண்டித்துரைத் தேவர் மீது நான்மணி மாலையும் பாடியுள்ளார். அறுபது பிரபந்தங்கள் உட்படப் பல செய்யுள்களையும், மறையசையந்தாதியுரை, யாப்பருங்கலக்காரிகையுரை, கந்தபுரான வள்ளியம்மை திருமணப்படலவுரை போன்ற உரை நூல்களையும் இவர் ஆக்கியுள்ளார்.

## பாடிய பிரபந்தங்கள்
250px|thumb|right|திருச்செந்தில்யமகவந்தாதி
* கந்தவனநாதர் பதிகம்,
* வல்லிபுரநாதர் பதிகம்,
* புலோலி நால்வர் நான்மணிமாலை
* திருவேரக யமக அந்தாதி 
* புலோலி நான்மணிமாலை
* திருச்செந்தில்யமகவந்தாதி,
* எட்டிகுடி ஊஞ்சல் (1890)
* எட்டிகுடி மும்மணிக் கோவை (1890)
* எட்டிகுடிப் பதிகம்(1890) 
* வல்வைக் கலித்துறை

## குறிப்புகள்


## உசாத்துணை
* நடராசன், க. கி., இந்தியா சென்று புகழ் நிறுவிய ஈழத்தமிழர், மோகனரங்கன், கோ. (தொகுப்பாளர்), ஈழத்தில் வளர்ந்த தமிழ், வசந்தா பதிப்பகம், சென்னை. 2006.

பகுப்பு:யாழ்ப்பாண மாவட்ட மக்கள்
பகுப்பு:ஈழத்துப் புலவர்கள்
பகுப்பு:உரையாசிரியர்கள்
பகுப்பு:1830 பிறப்புகள்
பகுப்பு:1910 இறப்புகள்
நான்மணிமாலை

**நான்மணிமாலை** என்பது தமிழில் உள்ள 90 பிரபந்த வகைகளுள் ஒன்று. அந்தாதியாக நாற்பது செய்யுள்களில் அமையும் இப் பிரபந்த வகையில் வெண்பா, கலித்துறை, அகவல், விருத்தம் என்னும் பாடல் வகைகள் மாறி மாறி அமைந்து வரும். இவ்வாறு நான்கு பா வகைகள் மாலை போல் கோர்வையாக அமைவதாலேயே இது நான்மணிமாலை எனப்படுகின்றது.

## எடுத்துக்காட்டு
சுப்பிரமணிய பாரதியார் பாடிய விநாயகர் நான்மணிமாலையில் இருந்து முதல் நான்கு பாடல்களும், ஐந்தாம் பாடலின் பகுதிகளும் எடுத்துக் காட்டாகத் தரப்பட்டுள்ளன. முதல் பாடல் முடியும் சொல்லில் இரண்டாம் பாடல் தொடங்குவதையும் அவ்வாறே இரண்டாம், மூன்றாம், நான்காம் பாடல் முடியும் சொற்களில் மூன்றாம், நான்காம், ஐந்தாம் பாடல்கள் தொடங்குவதையும் காணலாம். முதல் நான்கு பாடல்களும் வெண்பா, கலித்துறை, விருத்தம், அகவல் ஆகிய செய்யுள் வடிவில் அமைந்திருப்பதையும், ஐந்தாம் பாடல் மீண்டும் வெண்பாவாக அமைந்துள்ளதையும் காணலாம்.

### விநாயகர் நான்மணிமாலை

**வெண்பா** 
: சக்திபெறும் பாவாணர் சாற்றுபொருள் யாதெனினும் 
: சித்திபெறச் செய்வாக்கு வல்லமைக்கா - அத்தனே! 
: நின்றனுக்குக் காப்புரைப்பார் நின்மீது செய்யுநூல் 
: இன்றிதற்குங் காப்பு நீயே.  
 

**கலித்துறை** 
: நீயே சரணம் நின தருளே சரணஞ் சரணம் 
: நாயேன் பலபிழை செய்து களைத்துனை நாடிவந்தேன் 
: வாயே திறவாத மௌனத் திருந்துன் மலரடிக்குத் 
: தீயே நிகர்த்தொளி வீசுந் தமிழ்க்கவி செய்குவனே.  
 

**விருத்தம்** 
: செய்யுந்தொழிலுன் தொழிலே காண்; 
: சீர்பெற்றிட நீ யருள் செய்வாய்,
: வையந் தனையும் வெளியினையும் 
: வானத்தையு முன் படைத்தவனே!
: ஐயா, நான் முகப் பிரமா, 
: யானைமுகனே, வாணிதனைக்
: கையாலணைத்துக் காப்பவனே, 
 

**அகவல்** 
: கற்பக விநாயகக் கடவுளே, போற்றி! 
: சிற்பர மோனத் தேவன் வாழ்க! 
: வாரண முகத்தான் மலர்த்தாள் வெல்க! 
: ஆரண முகத்தான் அருட்பதம் வெல்க! 
: படைப்பபுக் கிறையவன் பண்ணவர் நாயகன்         
: இந்திர குரு என திதயத் தொளிர்வான் 
: சந்திரமவுலித் தலைவன் மைந்தன் 
: கணபதி தாளைக் கருத்திடை வைப்போம்; 
: குணமதிற் பல வாம்; கூறக் கேளீர்; 
: உட்செவி திறக்கும்; அகக்கண் ஒளிதரும்;         
: அக்கினி தோன்றும்; ஆண்மை வலியுறும்; 
: திக்கெல்லாம் வென்று ஜயக்கொடி நாட்டலாம் 
: கட்செவி தன்னைக் கையிலே எடுக்கலாம்; 
: விடத்தையும் நோவையும் வெம்பகை யதனையும் 
: துச்ச மென்றெண்ணித் துயரிலா திங்கு         
: நிச்சலும் வாழ்ந்து நிலை பெற்றோங்கலாம்; 
: அச்சம் தீரும்; அமுதம் விளையும்; 
: வித்தை வளரும்; வேள்வி யோங்கும்; 
: அமரத் தன்மையு மெய்தவும் 
: இங்கு நாம் பெறலாம்; இ·துணர் வீரே.    

**வெண்பா** 
: உணர்வீர், உணர்வீர் உலகத்தீரிங்குப் 
: புணர்வீர் அமரருறும் போகம் - கணபதியைப்  
: ..............

## நான்மணிமாலைகள் சில
* கதிரை நான்மணிமாலை - நெ. வை. செல்லையா (வண்ணார்பண்ணை, யாழ்ப்பாணம்)
* கந்தவனக்கடவை நான்மணிமாலை - சோமசுந்தரப் புலவர் (நவாலி, யாழ்ப்பாணம்)
* நல்லை நான்மணிமாலை - ச. சபாரத்தின முதலியார் (கொக்குவில், யாழ்ப்பாணம்)
* பாண்டித்துரைத்தேவர் நான்மணிமாலை - சிவசம்புப் புலவர் (உடுப்பிட்டி, யாழ்ப்பாணம்)
* புலோலி நான்மணிமாலை - சிவசம்புப் புலவர் (உடுப்பிட்டி, யாழ்ப்பாணம்)
* நால்வர் நான்மணிமாலை - சிவப்பிரகாச சுவாமிகள்
* கோயில் நான்மணிமாலை - பட்டினத்தார்
* விநாயகர் நான்மணிமாலை - சுப்பிரமணிய பாரதியார்
* திருவாரூர் நான்மணிமாலை -குமரகுருபரர்

## உசாத்துணைகள்
* சதாசிவம், ஆ. (தொகுப்பாசிரியர்), ஈழத்துத் தமிழ்க் கவிதைக் களஞ்சியம், சாகித்திய மண்டல வெளியீடு. கொழும்பு. 1966.
* குப்பன், நா., நால்வர் நான்மணிமாலை உரை ஆய்வு, தமிழ் மலர்ப் பதிப்பகம், சென்னை. 1994.

பகுப்பு:சிற்றிலக்கிய வகைகள்
பிரம்மரிஷி

**பிரம்மரிசி** என்பது ரிசிகளின் தவவலிமைக்கு ஏற்றவாறு கொடுக்கப்படும் பட்டங்களில் மிக உயர்ந்தபட்டமாகும். இத்தகைய பட்டம் பெற்றவர்கள் மற்ற ரிசிகளில் உயர்ந்தவராக மதிக்கப்படுவார் என்கிறது இந்து தொன்மவியல் நூல்கள்.

ரிஷிகளுக்கேல்லாம் ரிஷி என்பவரை மகரிஷி என்றழைப்பர். மகரிஷிகளுக்கெல்லாம் ரிஷி என்பவரை **பிரம்மரிஷி** என்பர். வேதங்களின் படி எவர் ஒருவர் பிரம்மஞானம் பெற்றவராக கருதப்படுகிராரோ, அவரே பிரம்மரிஷி என்ற பட்டத்துடன் அழைக்கப்படுவார். இதுவரை பிருகு, அத்திரி, அங்கரிசர், காச்யபர், விசுவாமித்ரர், வசிஷ்டர், சாண்டில்யர் ஆகிய எழு ரிஷிகள் மட்டுமே.  பிரம்மரிஷி பட்டம் பெற்றுள்ளனர். இதில்  விசுவாமித்ரர் மட்டும் சத்ரிய குலத்தில் தோன்றி தன் தவ வலிமையால் பிரம்மரிஷி பட்டம் பெற்றார். பிரம்மரிஷிகளுக்கு தேவர்களுக்கு நிகரான சக்தி இருப்பதாகவும் வேதங்கள் கூறுகின்றன.

## பழமொழி

* வசிட்டர் வாயால் பிரம்மரிசி பட்டம்

## ரிஷிகள்
ரிஷிகள் விஞ்ஞானம் மருத்துவம் போன்ற பல துறைகளிலும் முன்னோடிகளாக இருந்து வந்ததை பல நூல்கள் குறிப்பிடுகின்றன. "ஊர்வசி பஞ்சரத்னம்" எனும் நூல் தாயின் வயிற்றில் கருவின் வளர்ச்சியை பல ஆயிரம் ஆண்டுகளுக்கு முன்னரே ரிஷிகள் அறிந்திருந்ததைக் குறிப்பிடுகின்றது.

## இவற்றையும் காண்க
* சப்தரிஷிகள்

## ஆதாரங்கள் மேற்கோள்கள்


## வெளி இணைப்புகள்

பகுப்பு:இந்திய மெய்யியலாளர்கள்
பகுப்பு:முனிவர்கள்
அந்தாதி

**அந்தாதி** (**கடைமுதலி / ஈற்றுமுதலி**) **தலைகட்டியமொழி**  என்பது யாப்பியலில் ஒரு தொடை வகையையும், ஒரு பிரபந்த வகையையும் குறிக்கும். அந்தாதி என்னும் சொல் *முடிவு* என்னும் பொருள்படும் *அந்தம்*, தொடக்கம் என்னும் பொருள்படும் *ஆதி* ஆகிய இரு சொற்களின் சேர்க்கையால் உருவானது. இதற்கேற்ப, ஒரு பாடல் முடிவில் உள்ள எழுத்து, அசை, சீர், அல்லது அடி அடுத்து வரும் பாடலின் தொடக்கமாக அமையும் பாடல்களால் ஆனது, அந்தாதிச் செய்யுள் ஆகும். அடுத்தடுத்து வரும் அடிகள் அந்தாதியாக அமையும் போது, அது அந்தாதித் தொடை (கடைமுதலி/ஈற்றுமுதலித் தொடை)  எனப்படும். அந்தாதி (கடைமுதலி / ஈற்றுமுதலி ) அமைப்பு பாடல்களை வரிசையாக மனப்பாடம் செய்வதற்கு வசதியாக உள்ளது.

## வரலாறு
சங்க இலக்கியங்களில் ஒன்றான பதிற்றுப்பத்தின் நான்காம் பத்தில் அந்தாதி அமைப்பு உண்டு. எனினும் அந்தாதி இலக்கியமாகத் தனியே அமைந்தவற்றில் இன்று கிடைக்கும் பழைய நூல் காரைக்கால் அம்மையாரின் அற்புதத் திருவந்தாதி ஆகும். தவிர பன்னிரு திருமுறைகளில் பதினோராம் திருமுறையில் உள்ள நூல்களில் எட்டு அந்தாதி வடிவில் அமைந்துள்ளன.

மாணிக்கவாசகரின் திருவாசகம், திருமூலரின் திருமந்திரம், நம்மாழ்வாரின் திருவாய்மொழி ஆகியவற்றிலும் அந்தாதி வடிவில் அமைந்த பாடல்களைக் காண முடியும். இவை தவிர பிரபந்த வகையைச் சேர்ந்த நான்மணிமாலை, இரட்டைமணிமாலை, அட்டமங்கலம், நவமணிமாலை, ஒருபா ஒருபது, இருபா இருபது, மும்மணிக்கோவை, மும்மணிமாலை, கலம்பகம் என்பவை அந்தாதியாக அமைகின்றன.

## வகைகள்
அந்தாதிகள் பல வகைகளாக உள்ளன; இவற்றுள் பின்வருவன அடங்கும்:
* ஒலியந்தாதி (ஒலி ஈற்றுமுதலி )
* பதிற்றந்தாதி (பதிற்ற ஈற்றுமுதலி )
* நூற்றந்தாதி (பதிற்ற ஈற்றுமுதலி )
* கலியந்தாதி (கலி ஈற்றுமுதலி )
* கலித்துறை அந்தாதி (கலித்துறை ஈற்றுமுதலி ) 
* வெண்பா அந்தாதி (வெண்பா ஈற்றுமுதலி )
* **யமக அந்தாதி** (யமக ஈற்றுமுதலி )
* சிலேடை அந்தாதி
* திரிபு அந்தாதி
* நீரோட்ட யமக அந்தாதி

## சில அந்தாதி நூல்கள்
* அற்புதத்திருவந்தாதி - காரைக்கால் அம்மையார் 
*அபிராமி அந்தாதி-அபிராமி பட்டர்
* திருத்தொண்டர் திருவந்தாதி - நம்பியாண்டார் நம்பி
* திருவேகம்பமுடையார் அந்தாதி - பட்டினத்தடிகள்
* கந்தர் அந்தாதி- அருணகிரிநாதர்
* அழகரந்தாதி-பிள்ளைப் பெருமாள் ஐயங்கார்
* திருவேங்கடத்தந்தாதி -பிள்ளைப் பெருமாள் ஐயங்கார்
*நூற்றெட்டு திருப்பதி அந்தாதி-பிள்ளைப்பெருமாள் ஐயங்கார்
* பொன்வண்ணத்தந்தாதி- சேரமான் பெருமாள் நாயனார்
* திருக்கருவைப் பதிற்றுப்பத்தந்தாதி - அதிவீரராம பாண்டியர்
* திருச்செந்தில் நிரோட்டக யமக அந்தாதி - சிவப்பிரகாச சுவாமிகள்
* சடகோபர் அந்தாதி - கம்பர்
* சரசுவதி அந்தாதி - கம்பர்
* திருவரங்கத்து அந்தாதி - பிள்ளைப் பெருமாள் அய்யங்கார்
* திருவிடைமருதூர் அந்தாதி
* கயிலைபாதி காளத்திபாதி அந்தாதி
* அம்மை பாதி அப்பன் பாதி அந்தாதி
* குருநாதன் அந்தாதி
* இராமானுச நூற்றந்தாதி-திருவரங்கத்தமுதனார்
*திருநூற்றந்தாதி - அவிரோதிநாதர் - ஜைன நூல் - 14ம் நூற்றாண்டு

## மேற்கோள்கள்

பகுப்பு:யாப்பிலக்கணம்
பகுப்பு:அந்தாதிகள்
விநாயகர் நான்மணிமாலை

**விநாயகர் நான்மணிமாலை** சுப்பிரமணிய பாரதியாரால் பாடப்பட்டது. புதுவை மணக்குள விநாயகரை வேண்டிப் பாடப்பட்ட இந்நூல், நான்மணிமாலை எனப்படும் பிரபந்த வகையைச் சார்ந்தது. மேற்படி கோயிலின் உள் வீதியில் இப் பாடல்கள் சலவைக்கல்லில் பொறிக்கப்பட்டுள்ளன. இந்நூல் பாரதியார் இறந்த பின்னர் 1929-ஆம் ஆண்டில் முதல் பதிப்பைக் கண்டது. 

1919-ஆம் ஆண்டில் பாரதியார் இருக்கும்போதே "விநாயகர் தோத்திரம்" என்னும் நூலொன்றை அச்சிடும் முயற்சியைப்பற்றிப் பாரதியார் சி. விசுவநாத ஐயர் என்பவருக்கு எழுதிய கடிதத்தில் குறிப்பிடப்பட்டுள்ளது. இதுவே விநாயகர் நான்மணிமாலை என்னும் தலைப்பிட்டுப் பின்னர் அச்சிடப்பட்டிருக்கலாம் என்ற கருத்தும் நிலவுகின்றது. இந்நூலின் கையெழுத்துப் பிரதியில் சில இடங்கள் பாரதியாரால் நிரப்பப் படாமல் இருந்தன என்றும் அவற்றைப் பின்னாளில் கவிமணி தேசிக விநாயகம் பிள்ளை, சுத்தானந்த பாரதியார் ஆகியோர் பூர்த்தி செய்தனர் என்றும் சொல்லப்படுகிறது

இந்நூல் வெண்பா, கட்டளைக் கலித்துறை, ஆசிரிய விருத்தம், அகவல் என்னும் நான்கு பாடல் வகைகளின் கோர்வையாக அமைந்து அந்தாதிச் செய்யுள் அமைப்பைக் கொண்டு விளங்குகிறது. இதில் 40 பாடல்கள் உள்ளன. 

பிற்காலத்தில் சினிமாப் பாடல்கள் மூலம் மக்களுக்குப் பழக்கமான வரிகள் பல இந்த நூலில் காணப்படுகின்றன. பாடல் ஒன்றில் வரும் கீழ்க்கண்ட,

: *எனக்கு வேண்டும் வரங்களை யிசைப்பேன் கேளாய் கணபதி,*
: *மனத்திற் சலன மில்லாமல், மதியிலிருளே தோன்றாமல்,*
: *நினைக்கும் பொழுது நின் மவுன நிலை வந்திட நீ செயல்வேண்டும்.*
: *கனக்குஞ் செல்வம் நூறு வய திவையுந்தர நீகடவாயே.*

என்னும் வரிகளும், பாரதியின் ஆளுமையை வெளிப்படுத்துவதற்காகச் சினிமாவொன்றில் பயன்படுத்திய, 

: *நமக்குத் தொழில் கவிதை நாட்டிற் குழைத்தல்* 
: *இமைப் பொழுதுஞ் சோரா திருத்தல்*

ஆகிய வரிகளும் இதற்கு எடுத்துக்காட்டுகள்.

: *உனக்கே யென்னாவியு முள்ளமுந் தந்தேன்* 
: *மனக்கேதம் யாவினையும் மாற்றி - எனக்கே* 
: *நீண்ட புகழ் வாணாள் நிறை செல்வம் பேரழகு* 
: *வேண்டுமட்டும் ஈவாய் விரைந்து.*  

என்று தனக்காகவும் விநாயகரிடம் வரம் கேட்கும் பாரதியார்,
 

: *பேசாப் பொருளைப் பேச நான் துணிந்தேன்* 
: *கேட்கா வரத்தைக் கேட்க நான் துணிந்தேன்.* 
: *மண்மீதுள்ள மக்கள், பறவைகள்,* 
: *விலங்குகள், பூச்சிகள், புற்பூண்டு, மரங்கள்* 
: *யாவுமென் வினையா விடும்பை தீர்ந்தே* 
: *இன்பமுற் றன்புட நிணங்கி வாழ்ந்திடவே* 
: *செய்தல் வேண்டும், தேவ தேவா!* 
: *ஞானாகா சத்து நடுவே நின்று நான்* 
: *பூமண்டலத்தில் அன்பும் பொறையும்* 
: *விளங்குக, துன்பமு மிடிமையு நோவுஞ்* 
: *சாவு நீக்கிச் சார்ந்த பல்லுயிரெலாம்* 
: *இன்புற்று வாழ்க என்பேன்! இதனை நீ* 
: *திருச்செவி கொண்டு திருவுள மிரங்கி* 
: *அங்ஙனே யாகுக' என்பாய், ஐயனே!* 
: *இந்நாள், இப்பொழு தெனக் கிவ்வரத்தினை* 
: *அருள்வாய்;.....*

என்னும் வரிகள் மூலம் உலகில் உள்ள உயிரினங்கள் யாவும் இன்புற்று வாழச் செய்வதற்கான சக்தியைத் தனக்கு அருளுமாறும் இறைவனை வேண்டுகிறார்.

## குறிப்புகள்


## உசாத்துணைகள்
* அதியமான், பழ., பருத்தி புடவையாய்க் காய்க்காத கதை , காலச்சுவடு, 2006 (16 சூலை 2010 இல் அணுகப்பட்டது)
* பாரதியார் புனைந்த விநாயகர் நான்மணிமாலை

பகுப்பு:தமிழ் இலக்கியம்
நால்வர் நான்மணிமாலை

**நால்வர் நான்மணிமாலை** 

என்பது சைவ சமயக் குரவர்களான திருஞான சம்பந்தர், திருநாவுக்கரசர், சுந்தரமூர்த்தி நாயனார், மாணிக்கவாசகர் ஆகியோரின் சமயப் பணி பற்றிக் கூறும் நூலாகும். இது பிரபந்தம் எனப்படும் தமிழ்ச் சிற்றிலக்கிய வகைகளுள் ஒன்றான நான்மணிமாலை என்னும் வகையைச் சார்ந்தது. வெண்பா, கலித்துறை, விருத்தப்பா, அகவற்பா என்னும் என்னும் நான்கு பா வகைகள் மாறிமாறி அமைந்த 40 பாடல்களினால் இந்நூல் ஆக்கப்பட்டுள்ளது. வெண்பாப் பாடல்கள் சம்பந்தர் பற்றியும், கலித்துறைப் பாடல்கள் திருநாவுக்கரசர் பற்றியும், விருத்தப்பாக்கள் சுந்தரர் பற்றியும், அகவற்பாக்கள் மாணிக்கவாசகர் பற்றியும் கூறுகின்றன. சைவசமயக் குரவர்கள் பற்றிய நூலாதலால் இதனைப் பெரிய புராணச் சுருக்கம் என்றும், **குட்டிப் பெரியபுராணம்** என்றும் குறிப்பிடுவதுண்டு. 

இந்நூல், காஞ்சீபுரத்தில் பிறந்து துறைமங்கலம் என்னும் ஊரில் வாழ்ந்தவரான சிவப்பிரகாசர் என்பவரால் இயற்றப்பட்டது. இது மிகவும் கருத்துச் செறிவு கொண்ட நூலாதலால் இதன் பொருளை விளக்கப் பிற்காலத்தில் ஏழு உரை நூல்கள் எழுதப்பட்டன. இவை,

# ஆறுமுக நாவலர் உரை, 1873.
# இராமலிங்க சுவாமிகள் உரை, 1896.
# சுவாமிநாத பண்டிதர் உரை, 1916.
# நடராஜ தேசிகர் உரை, 1955.
# பு. சி. புன்னைவனநாத முதலியார் உரை, 1960.
# கொ. இராமலிங்கத் தம்பிரான் உரை, 1966.
# வை. இரத்தின சபாபதி உரை, 1984. 

என்பனவாகும். 

## உசாத்துணைகள்

பகுப்பு:தமிழ் இலக்கியம்
பகுப்பு:சிற்றிலக்கியங்கள்
விவசாயத் தகவல் ஊடகம்

விவசாயத் தகவல் ஊடகம் என்பது இணையம் வழியாகப் பகிர்ந்து கொள்ளும் முதல் வேளாண்மை நிகழ்நிலை இணைய தளமாக செயல்பட்டு வருகிறது. 

## தகவல் பகிர்வுக் களம்
வேளாண்மை சார்ந்த தகவல்களை அனைவரும் அறிந்து கொள்ள வேண்டும் என்ற நோக்கில்,விவசாயம் சார்ந்த கேள்விகள் மற்றும் சந்தேகங்களுக்கு விடை அளித்தல், விவசாயம் குறித்த கருத்துப் பகிர்வு, விவசாயப் பொருட்கள் வாங்க விற்க உதவிகள், விவசாயச் செய்திகள், தொழில் நுட்பங்கள், சந்தை நிலவரம், விவசாய நிகழ்வுகள் குறித்த விபரங்கள் என முற்றிலும் விவசாயம் சார்ந்த தகவல்களைப் பகிர்ந்து கொள்ளும் ஒரு களமாக இந்த இதழ் உள்ளது.

## சேவைத் தொடக்கம்
கடந்த 2009 ஆம் ஆண்டு ஆகஸ்ட் மாதம் முதல் விவசாய  தகவல் ஊடக இணைய தளம் தனது முன்னோட்டத்தினை செயல்படுத்தத் துவங்கியது.  2010 ம் ஆண்டு ஜனவரி 16 முதல் தனது அதிகாரப் பூர்வ சேவையினை துவக்கியது. விவசாய தகவல் ஊடகம் எந்த வித இலாப நோக்கமும் இன்றி செயல்படும் கிராம கல்வி மற்றும் வேளாண் வளர்ச்சி தன்னார்வ நிறுவனத்துடன் இணைந்து உலக விவசாயி , ஹல்லோ அக்ரி போன்ற விவசாயிகளுக்கான திட்டங்களையும் செயல்படுத்தி வருகிறது. 

## இலவசச் சேவை
விவசாயிகள் குறித்து கணக்கீடு செய்து இணையத்தில் பதிவேற்றம் செய்வதாக கடந்த 2009 ஆகஸ்ட் மாதம் அறிவிப்பு வெளியிட்டு அதற்கான செயல்பாடுகளில் முனைப்பு காட்டி வரும் இந்தத் தளம், விவசாயிகளின் பொருட்களை நேரடியாக விற்பனை செய்யும் நோக்கத்துடன் இலவசச் சேவைகளை அளிக்கிறது. குறிப்பாக, 
விவசாயிகள் மற்றும் விறபனையாளர்களுக்கான வணிகத் தொடர்பினை அமைத்து தருதல், வேளாண் பட்டதாரிகள் உதவியுடன் தொலைபேசி வழியான தகவல் அளிப்பு உட்பட பல தொலைபேசி வழி சேவைகளை இலவசமாக அளித்து வருகிறது. மேலும் விவசாயிகளுக்கான நேரடிக் கள உதவிக்கு என ஊராட்சி ஒன்றியம் வாரியாக  ஒரு தனிக்குழு அமைத்து விவசாயிகளுக்கும், வேளாண்மைத் தொழில் சார்ந்த சமூகத்தின் முன்னேற்றத்திற்கும் உதவிட முனைந்து  வருகிறது,

## குறுந்தகவல்
எஸ் எம் எஸ் எனப்படும் குறுந்தகவல் மூலமாக விவசாயிகள் கேட்கும் தகவல்கள் குறித்த மாற்றங்கள் நிகழ்வுகளை அனுப்பும் சேவையும் இங்கே கிடைக்கிறது 

பகுப்பு:வேளாண்மை பற்றிய தமிழ் வலைத்தளங்கள்
விளிம்புவிளைவுக் கீற்றணி

**விளிம்புவிளைவுக் கீற்றணி** என்பது ஒளியின் நிறப்பிரிகையினால் நிறமாலையைப் பெற உதவும் ஓர் கருவி; இது அதிக எண்ணிக்கையிலான, சமதூரத்தில் அமைந்த, இணையான பிளவுகளால் ஆன ஓர் அமைப்பு. ஒளியின் விளிம்புவிளைவு பற்றி அறியப் பயன்படுகிறது. இவ்விளைவைக் காண கீற்றணியின் தளத்தில் படும் ஒளியின் அலைநீளமானது பிளவின் அகலத்திற்கு ஒப்பிடத்தக்கதாக இருத்தல் வேண்டும். கீற்றணி இரு வகைப்படும்:
# ஊடுருவுக் கீற்றணி.
# எதிரொளிப்புக் கீற்றணி.

## ஊடுருவுக் கீற்றணி
ஒளி ஊடுருவும் பொருளான கண்ணாடி அல்லது பெர்சுபெக்சினாலான (perspex) தகட்டில் வைர ஊசியின் உதவியால், ஒரு செ.மீ. அகலத்தில் பல்லாயிரம் வரிப்பள்ளங்கள் (கோடுகள்) கீறப்பட்டிருக்கும், ஒரு வகைக் கீற்றணி. கோடுகள் உள்ள பகுதி ஒளிபுகாத் தன்மையுடையதாயும் கோடுகளுக்கு இடைப்பட்ட பகுதி பிளவு போன்றும் செயல்படும். இதனுள் ஊடுருவும் ஒளி நிறமாலை வரிசைகளைத் தோற்றுவிக்கும். இந்நிறமாலையில் முதலில் ஊதா நிறமும் இறுதியில், அதாவது அதிகளவு விளக்கமடைந்து, சிவப்பு நிறமும் தோன்றும். (*[[முப்பட்டகம்|முப்பட்டக]] நிறப்பிரிகையில் சிவப்பு சிறும விளக்கமும் ஊதா பெரும விளக்கமும் அடைகின்றன என்பதை நோக்குக*).

## எதிரொளிப்புக் கீற்றணி

ஓர் எதிரொளிப்புத் தளம் அல்லது எதிரொளிப்புப்பூச்சு இடப்பட்ட தள / குழிவான பரப்பின் மீது சம அகலமுடைய, இணையான வரிப்பள்ளங்கள் (கோடுகள்) வரையப்பட்ட அமைப்பு. இவ்வகைக் கீற்றணிகளின் சிறப்பு அகச்சிவப்பு, புற ஊதா ஒளிகளையும் நிறப்பிரிகைக்கு உட்படுத்தும் தன்மையே. (ஊடுறுவுக் கீற்றணிகளில் இவ்விரு ஒளிகளும் ஊடுருவ முடியாது). குறுவட்டு எதிரொளிப்புக் கீற்றணிக்கு ஒரு சிறந்த எடுத்துக்காட்டாகும்.

## கீற்றணியின் தரம்
ஒரு கீற்றணியின் தரம் அதில் வரையப்பட்ட கோடுகளின் நேர் கோட்டுத்தன்மை, இணைப்பண்பு, கோடுகளின் சமதூரம் ஆகியவற்றைப் பொறுத்தது. சிறந்த கீற்றணிகள் கருமையான பின்னணியில் தெளிவான விளிம்புவிளைவு நிகழ்வை ஏற்படுத்த வல்லவை.

## கீற்றணிச் சமன்பாடு
: d \ \sin{\theta} = m \lambda.
இங்கு,
* d என்பது பிளவுகளுக்கு இடைப்பட்ட தொலைவு
* θ என்பது விளிம்புவிளைவுக் கோணம்,
* m என்பது நிறமாலை வரிசை
* λ என்பது ஒளியின் அலைநீளம்

## குறிப்புதவி
* இயல்பியல் களஞ்சியம்  -- தொகு. ப.க. பொன்னுசாமி  -- பக். 145
* 

பகுப்பு:இயற்பியல்
கோயில் நான்மணிமாலை

**கோயில் நான்மணிமாலை**   என்பது பிரபந்தம் எனப்படும் தமிழ்ச் சிற்றிலக்கிய வகைகளுள் ஒன்றான நான்மணிமாலை வகையில் அமைந்த ஒரு நூலாகும். இது சிதம்பரத்தில் உள்ள சிவன் கோயில் தொடர்பாகப் பாடப்பட்ட ஒரு நூல். சிதம்பரம் கோயில் பொதுவாகக் கோயில் என்று வழங்கப்படுவது ஆகையால் இந்நூலின் பெயரும் "கோயில் நான்மணிமாலை" என வழங்குகிறது. நான்மணிமாலையின் இலக்கணத்துக்கு அமைய இந்நூல், வெண்பா, கட்டளைக் கலித்துறை, ஆசிரிய விருத்தம், ஆசிரியப்பா என்ற நான்கு பாவகைகளில் மாறி மாறி வரும் 40 பாடல்களைக் கொண்டு அந்தாதியாக அமைந்துள்ளது. இந்த இலக்கிய வகையில் அமைந்த முதல் நூல் இதுவே ஆகும். இதனை இயற்றியவர் பட்டணத்துப் பிள்ளையார் எனப்படும் பட்டினத்தடிகள் ஆவார். இந்நூல், நம்பியாண்டார் நம்பியின் திருமுறைத் தொகுப்பில் பதினோராம் திருமுறையில் சேர்க்கப்பட்டுள்ளது.

## கருப்பொருள்
இந் நூலில் நான்கு வகைக் கருப்பொருட்கள் அமைந்திருக்கக் காணலாம். இவை:

# சிவனின் பெருமைகள்
# அவர்தம் ஆடல்
# அகப்பொருள்
# தத்துவப் பொருள்

என்பவை ஆகும்.
## பாடல் நடை
:பூமேல் அயன்அறியா மோலி மௌலிப் புறத்ததே
:நாமே புகழ்ந்(து)அளவை நாட்டுவோம் – பாமேவும்
:ஏத்துகந்தான் தில்லை இடத்துகந்தான் அம்பலத்தே
:கூத்துகந்தான் கொற்றக் குடை.

## குறிப்புகள்


## உசாத்துணைகள்
* பழனியப்பன், மு., ''வரிநெடும் புத்தகத்து என்னையும் எழுத வேண்டுவன் அல்லது கோயில் நான்மணிமாலை'', திண்ணை (17 சூலை 2010 அன்று பார்க்கப்பட்டது)

## வெளியிணைப்புகள்
* மதுரைத் திட்டத்தில் கோயில் நான்மணிமாலை மூலம் 

பகுப்பு:சிற்றிலக்கியங்கள்
பகுப்பு:10 ஆம் நூற்றாண்டுத் தமிழ் நூல்கள்
பகுப்பு:சைவ சமய நூல்கள்
லோட்டஸ் கார்ஸ்

**லோட்டஸ் கார்ஸ்** (ஆங்கிலம்:Lotus Cars) இங்கிலாந்தை சேர்ந்த ஒரு கார் (சிற்றுந்து) தயாரிக்கும் நிறுவனம் ஆகும். இதன் தலைமையிடம் ஹெதேல், நோர்போக்கில் உள்ளது. லோட்டசின் ஆலை இரண்டாம் உலக போரின் பொது பயன்படுத்த பட்ட வான்வெளிக்களத்தில் அமைக்கபட்டுள்ளது. லோட்டஸ் பந்தய கார்கள் செய்வதில் பெயர் போனது. தற்பொழுது மலேசியாவின் ப்ரோடான் நிறுவனத்தின் ஓர் அங்கமாக செயல்பட்டு வருகிறது.

## வரலாறு
இந்நிறுவனத்தை 1952 ஆம் ஆண்டு பொறியாளர் காலின் சாப்மன் லோட்டஸ் இன்ஜினியரிங் என்ற பெயரால் நிறுவினார். இவர் லண்டனின் யுனிவெர்சிடி காலேஜில் படித்தவர்.

## மேற்கோள்கள்

பகுப்பு:தானுந்து வணிக நிறுவனங்கள்
மும்மணிக்கோவை

**மும்மணிக்கோவை** என்பது பிரபந்தம் எனப்படும் சிற்றிலக்கிய வகைகளுள் ஒரு வகையாகும். இதில், ஆசிரியப்பா, வெண்பா, கட்டளைக் கலித்துறை என்னும் பாவகைகளில் அமைந்த பாடல்கள் மாறி மாறி வரும். 30 பாடல்களைக் கொண்டு அமையும் இந்தச் சிற்றிலக்கியவகையில் பாடல்கள் அந்தாதி வடிவிலும் இருக்கும்.

## எடுத்துக்காட்டு
பட்டினத்துப் பிள்ளையார் இயற்றிய திருவிடைமருதூர் மும்மணிக்கோவையில் இருந்து முதற் பாடலின் ஒரு பகுதியும், இரண்டாம் மூன்றாம் பாடல்களும் நான்காம் பாடலின் ஒரு பகுதியும் கீழே எடுத்துக்காட்டுக்காகத் தரப்பட்டுள்ளன. முதற்பாடல் 74 வரிகளைக் கொண்டது. இது ஆசிரியப்பா வகைகளில் ஒன்றான இணைக்குறள் ஆசிரியப்பாவில் அமைய, இரண்டாம் பாடல் நேரிசை வெண்பாவிலும், மூன்றாம் பாடல் கட்டளைக் கலித்துறையிலும் அமைந்திருப்பதைக் காணலாம். நான்காம் பாடல் மீண்டும் இன்னொரு ஆசிரியப்பா வகையான நேரிசை ஆசிரியப்பாவாக உள்ளது. 

முதல் பாடல் "பொருட்டே" என்று முடிவதையும், இரண்டாம் பாடல் "பொருளும்" என்று தொடங்குவதையும் காண்க. இவ்வாறே இரண்டாம் பாடல் "வரும்" என்று முடிய மூன்றாம் பாடல் "வருந்தே" என்று தொடங்குகிறது. மூன்றாம்பாடலின் முடிவுச் சொல் "யாதொன்றுமே" என இருக்க நான்காம் பாடல் "ஒன்றினோ" என்று தொடங்குகிறது. இவ்வாறே இதன் முப்பது பாடல்களும் அந்தாதியாக அமைந்துள்ளன.

**இணைக்குறளாசிரியப்பா**

: தெய்வத் தாமரைச் செவ்விதின் மலர்ந்து
: வாடாப் புதுமலர்த் தோடெனச் சிவந்து
: சிலம்புங் கழலு மலம்பப் புனைந்து
: கூற்றி னாற்றன் மாற்றிப் போற்றாது
: .................................................
: ..................................................
: ................................................
: றிருவடி பரவுதும் யாமே நெடுநா
: ளிறந்தும் பிறந்து மிளைத்தன மறந்துஞ்
: சிறைக் கருப் பாசயஞ் சேரா
: மறித்தும் புகாஅ வாழ்வுபெறற் பொருட்டே.  

**நேரிசைவெண்பா**

: பொருளுங் குலனும் புகழுந் திறனு
: மருளு மறிவு மனைத்து - மொருவர்
: கருதாவென் பார்க்குங் கறைமிடற்றாய் தொல்லை
: மருதாவென் பார்க்கு வரும்.  

**கட்டளைக்கலித்துறை**

: வருந்தே னிறந்தும் பிறந்து மயக்கும் புலன்வழிபோய்ப்
: பொருந்தே னாகிற் புகுகின்றிலேன் புகழ் மாமருதிற்
: பெருந்தேன் முகந்துகொண் டுண்டு பிறிதொன்றி லாசையின்றி
: யிருந்தே னினிச்சென் றிரவே னொருவரை யாதொன்றுமே.   

**நேரிசையாசிரியப்பா**

: ஒன்றினோ டொன்று சென்றுமுகி றடவி
: யாடுகொடி நுடங்கும் பீடுகெழு மாளிகை
: தெய்வக் கம்மியர் கைம்முயன்று வகுத்த
: வோவநூற் செம்மைப் பூவியல் வீதி
: .........................................................
: ............................................
 
## மும்மணிக்கோவைகள் சில
* மதுரை மும்மணிக்கோவை
* வலிவல மும்மணிக்கோவை
* திருக்கழுமல மும்மணிக்கோவை 
* திருவிடை மருதூர் மும்மணிக்கோவை
* திருவாரூர் மும்மணிக்கோவை 
* பண்டார மும்மணிக்கோவை
* சிதம்பர மும்மணிக்கோவை
*திருவலஞ்சுழி மும்மணிக்கோ
*கருவை மும்மணிக்கோவை
*மணிகண்டன் மும்மணிக்கோவை

பகுப்பு:சிற்றிலக்கிய வகைகள்
பகுப்பு:மும்மணிக்கோவைகள்
ஏப்பம்

**ஏப்பம்** (*belching*) அல்லது **ஏவறை** என்பது செரிமானப் பாதையிலிருந்து (பெரும்பாலும் இரைப்பை மற்றும் உணவுக் குழாயிலிருந்து) வாய் வழியாக  காற்று வெளியேறுவது ஆகும். இது பெரும்பாலும் தனக்கே உரித்தான ஓசையுடன் வெளிப்படும். சில நேரங்களில் குறிப்பிட்ட மணத்துடனும் வெளிப்படும். உலகின் பெரும்பாலான பகுதிகளில் பொது இடங்களில் சத்தமாய் ஏப்பம் விடுவது மரியாதைக்குரிய செயலன்று. இந்தியா உள்ளிட்ட கீழை நாடுகளில் ஏப்பம் விடுவதென்பது வயிராற உணவுண்டதைக் குறிக்கும் நல்ல அறிகுறியாக பன்னெடுங்காலமாய்க் கருதப்படுகிறது.

## உண்டாகும் விதம்

(பார்க்க: முதன்மைக் கட்டுரை- வளி விழுங்கல்)

ஏப்பம் வளி விழுங்கலினால் (aerophagy) உண்டாகிறது. பொதுவாக மனிதர்கள் உண்ணும் போது சிறிதளவு காற்றையும் சேர்த்துத் தான் இரைப்பைக்குள் விழுங்குகிறோம். ஆனால் அவசர அவசரமாக உண்ணும் போதும் பேசிக்கொண்டே உண்ணும் போதும் இன்னும் அதிக காற்று உட்செல்லும். கார்பானிக் அமிலம் (H2CO3) கலந்த பானங்களான சோடா, பீர் முதலியவற்றை அருந்தும் போது கார்பானிக் அமிலம் நீராகவும் கார்பன் டை ஆக்சைடாகவும் (C02) பிரியும். இந்த கார்பன் டை ஆக்சைடு வாய் வழியாக ஏப்பமாக வெளியேறும். இரைப்பை அமிலச் சுரப்பு நோய் (acid peptic disease) போன்ற செரிமான மண்டல நோய்களின் அறிகுறியாகவும் ஏப்பம் இருக்கலாம்.
ஏப்பம் விடும் போது ஏற்படும் ஒலிக்கு காரணம் கீழ் உணவுக்குழாய்ச் சுருக்கு தசைகள் (lower esophageal sphincter) அதிர்வடைவது ஆகும்.

## குழந்தைகளில்
பச்சிளங் குழந்தைகளின் வயிற்றில் காற்று அதிகம் சேர வாய்ப்புண்டு. இதனால் குழந்தைக்கு வயிற்றுத் தொந்தரவு ஏற்படும். இதைத் தவிர்க்கும் பொருட்டு தாய்மார்கள் பால் கொடுத்து முடித்ததும் குழந்தையைத் தோளில் போட்டுத் தட்டிக் கொடுப்பது வழக்கம். அதாவது குழந்தையை நேராக வைத்துக் கொண்டு குழந்தையின் வயிறு தாயின் நெஞ்சின் மீது இருக்குமாறு வைத்துக் கொண்டு கீழ் முதுகை மிக இலேசாக அழுத்துவர்.

## விலங்குகளில்
ஆடு, மாடு போன்ற கால்நடைகள், நாய்கள் ஆகிய விலங்குகளும் ஏப்பம் விடுகின்றன. அசை போடும் விலங்குகளான கால்நடைகள் செல்லுலோஸ் நிறைந்த தாவர உணவையே உண்ணுகின்றன. இவற்றைச் செரிக்கும் நொதிகள் விலங்குகளிடம் இல்லை. இந்த வேலையை அவற்றின் உணவுப் பாதையில் உள்ள பாக்டீரியங்கள் தான் செய்கின்றன.  எ.கோலை (E.coli) போன்ற பாக்டீரியங்கள் நொதித்தல் மூலம் தாவர உணவைச் செரிக்கும் போது மீத்தேன் உண்டாகிறது.
ஒரு பசு சராசரியாக ஒரு நாளில் சராசரியாக 500 முதல் 600 லிட்டர் மீத்தேன் வரை வெளிவிடுகிறது.

## இவற்றையும் பார்க்க

*விக்கல்
*தும்மல்
*கொட்டாவி
*வாய்வு

## சான்றுகள்

## வெளியிணைப்புகள்
ஏப்பம்-வயிற்றுப் பொருமல்-வாயு

பகுப்பு:உடலியங்கியல்
பகுப்பு:நோய் அறிகுறிகள்
சித்ராங்கி (திரைப்படம்)

**சித்ராங்கி** 1964 ஆம் ஆண்டு வெளிவந்த தமிழ்த் திரைப்படமாகும். ஆர். எஸ். மணியின் இயக்கத்தில் மாடர்ன் தியேட்டர்ஸ் தயாரிப்பில் வெளிவந்த இத்திரைப்படத்தில் ஏ. வி. எம். ராஜன், புஷ்பலதா, ஆர். எஸ். மனோகர் மற்றும் பலரும் நடித்திருந்தனர்.

கு. மா. பாலசுப்பிரமணியம், வாலி ஆகியோரின் பாடல்களுக்கு வேதா இசையமைத்திருந்தார். பாடல்களை டி. எம். சௌந்தரராஜன், பி. சுசீலா, கே. ஜமுனா ராணி, பொன்னுசாமி, ரத்னமாலா ஆகியோர் பாடியிருந்தனர்.

## கதை

உதயகிரி நாட்டின் மன்னனுக்கு ஒரு தம்பி (*ஏ.வி.எம்.ராஜன்*), முடிக்குரியவன். ஆட்சியைப் பிடிக்கச் சதியில் ஈடுபடும் நாட்டின் தானைத் தலைவர் (*ஆர். எஸ். மனோகர்*). வெளியூருக்குச் செல்லும் இளவரசன் வழியில் விபத்து ஒன்றைச் சந்திக்கிறான். இளவரசனைக் காப்பாற்றித் தன் வீட்டுக்குக் கொண்டு செல்கிறாள் ஓர் ஏழைப் பெண் (*புஷ்பலதா*). இருவருக்கும் இடையில் காதல் வளருகிறது. இளவரசனை யார் என்றறியாது அவனைத் திருமணம் புரிகிறாள். முதலிரவு முடியும் முன்னரே இளவரசன் அவளைத் தனியே விட்டுச் செல்கிறான். தனது கணவனைத் தேடிச் செல்லும் புஷ்பலதா கடைசியில் ஒரு நாட்டின் மன்னனாக தனது கணவனைக் காண்கிறாள். பல இடையூறுகள், கஷ்டங்களுக்குப் பின்னர் இருவரும் இணைகின்றனர்.

## இடம்பெற்ற பாடல்கள்
* *நெஞ்சினிலே நினைவு முகம்* (பாடியோர்: டி.எம்.எஸ், பி. சுசீலா, கே. ஜமுனா ராணி, இயற்றியவர்: கு. மா. பாலசுப்பிரமணியம்)
* *இன்று வந்த சொந்தமா இடையில்* (பி. சுசீலா, டி. எம். சௌந்தரராஜன்)
* *பொழுது புலர்ந்தது பூப் போலே பூமி வெளுத்தது* (பி. சுசீலா)
* *வேலோடு விளையாடும்* (பி. சுசீலா, ராகம்: ஆபேரி)
*அன்ன நடை சின்ன இடை எப்படி (கே. ஜமுனா ராணி  இயற்றியவர்: வாலி இசையமைப்பு: வேதா)
*ஒய்யாரி பாமா உனக்காக மாமா (எஸ். வி. பொன்னுசாமி ஏ. ஜி. ரத்னமாலா  மற்றும் குழுவினர் இசையமைப்பு: வேதா)
*ரோஜாப்பூக் கன்னத்திலே தேன் பாயும் ராஜாத்தி கண்களிலே மீன் பாயும் (கே. ஜமுனா ராணி இசையமைப்பு: வேதா)
**உனக்கு ஒண்ணு எனக்கு ஒண்ணு இருக்குது மனசு*  (திருச்சி லோகநாதன்  ஏ. ஜி. ரத்னமாலா  இசையமைப்பு: வேதா)
*

## உசாத்துணை
*blast from the past, Chitrangi (1964), ரண்டோர் கை, த இந்து, ஜூலை 16, 2010 - 

## வெளி இணைப்புகள்
*சித்திராங்கி திரைப்படம் இணையத்தில் பார்க்க
*சித்திராங்கி திரைப்படப் பாடல்கள் கேட்க
*நெஞ்சினிலே நினைவு முகம் பாடல் வரிகள்
*நெஞ்சினிலே நினைவு முகம்
*இன்று வந்த சொந்தமா இடையில்
*பொழுது புலர்ந்தது பூப் போலே பூமி வெளுத்தது
*வேலோடு விளையாடும்
*அன்ன நடை சின்ன இடை எப்படி
*ஒய்யாரி பாமா உனக்காக மாமா
*ரோஜாப்பூக் கன்னத்திலே தேன் பாயும்
*உனக்கு ஒண்ணு எனக்கு ஒண்ணு இருக்குது மனசு

பகுப்பு:1964 தமிழ்த் திரைப்படங்கள்‎
பகுப்பு:இந்தியத் தமிழ்த் திரைப்படங்கள்
பகுப்பு:வேதா இசையமைத்த திரைப்படங்கள்
அட்ரினல் அழற்சி

**அட்ரினல் அழற்சி** (adrenalitis, இலங்கை வழக்கு: **அதிரினலின் அழற்சி**) என்பது ஒன்று அல்லது இரண்டு அட்ரினல் சுரப்பிகளிலுமே (adrenaline glands or suprarenal glands) உண்டாகும் அழற்சி ஆகும். இதனால் எபிநெப்ரின் (அ) அட்ரினலின் (epinephrin or adrenaline) தட்டுப்பாடு ஏற்படும்.

## வகைகள்

* மஞ்சள் நிற குறுமணிபுற்றுசார் (xanthogranulomatous) அட்ரினல் அழற்சி

* தன்னெதிர்ப்பு (autoimmune) அட்ரினல் அழற்சி

* குருதிப் போக்கு (haemorrhagic) அட்ரினல் அழற்சி

## மேற்கோள்கள்

பகுப்பு:அகஞ்சுரப்பி நோய்கள்
பகுப்பு:அழற்சி
புவியிணக்கச் சுற்றுப்பாதை

**புவியிணக்கச் சுற்றுப்பாதை** (*geosynchronous orbit*) என்பது புவியைச் சுற்றியுள்ளதொரு நேரான, வட்டவடிவ, குறைந்த-வாட்டமுள்ள (*low-inclination*) சுற்றுப்பாதை. இதன் சுற்றுக்காலம் 23 மணி 56 நிமிடம் 4 வினாடி; இதன் குத்துயரம் 35,784&nbsp;km. இத்தகைய சுற்றுப்பாதையில் செலுத்தப்பட்ட ஒரு செயற்கைக்கோள் ஒரே நிலநீள்கோட்டில் நிலைநிறுத்தப்பட்டு இருக்கும்.

இவ்வகைச் சுற்றுப்பாதையின் வாட்டம் சுழியமாக இருந்தால், புவிநிலைச் சுற்றுப்பாதை என்றழைக்கப்படும்; வாட்டம் சுழியமாக இல்லாவிடின், அப்பாதையில் உள்ள துணைக்கோளின் தரை-வரை எட்டு (8) வடிவத்தில் இருக்கும்.

## மேற்கோள்கள்

## வெளியிணைப்புகள்
daviddarling http://www.daviddarling.info/encyclopedia/G/geosynchronous_orbit.html 

பகுப்பு:வானியல்
பகுப்பு:வானியற்பியல்
பகுப்பு:புவியின் சுற்றுப்பாதைகள்
விப்பிள் மும்மை

**விப்பிள் மும்மை** (whipple's triad) என்பது நோயாளி இரத்த குளுக்கோஸ் குறைவினால் (hypoglycemia) பாதிக்கப்பட்டுள்ளார் என்பதை உணர்த்தும் மூன்று கட்டளை விதிகளின் (criteria) தொகுப்பாகும்.
அவையாவன,

1. இரத்தக் குளுக்கோஸ் குறைவின் அறிகுறிகள் - வியர்த்தல், படபடப்பு, கிறுகிறுப்பு

2. அறிகுறிகள் தோன்றும் போது அளவிடுகையில் இரத்த குளுக்கோசு குறைவாக இருத்தல்

3. குளுக்கோசை உடலுள் செலுத்த அறிகுறிகள் மறைதல்

## மேற்கோள்கள்

பகுப்பு:அறிகுறித் தொகுப்புகள்
பகுப்பு:அகஞ்சுரப்பி நோய்கள்
பாட்டியல்

**பாட்டியல்** என்பது ஒரு நூல் வகையாகும். இது பிரபந்த இலக்கியங்கள் எனப்படும் சிற்றிலக்கியங்கள் தொடர்பான இலக்கணத்தைக் குறிக்கும். பிரபந்தங்களின் வகை, அவற்றின் இலக்கணங்கள், அவற்றைப் பாடவேண்டிய முறை, வெவ்வேறு வருணத்தாருக்குரிய பாடல்கள், அவ்வருணத்தார் இயல்புகள், பாட்டுடைத்தலைவர் நூல் கேட்கவேண்டிய முறை, நூல் அரங்கேற்றம் செய்வதற்குரிய அவையின் இயல்பு, புலவர்களின் வகை போன்றவை பாட்டியலுள் அடங்குகின்றன. இதனால், செய்யுள்களின் உறுப்புகளையும் அவற்றின் இனங்களையும் விளக்கும் யாப்பியலினின்றும் வேறுபடுகின்றது. 

பாட்டியல் என்னும் நூல் வகையானது பொதுவாக மூன்று வகையான செய்திகளைக் கூறும். 

புலம் எனத் தொல்காப்பியப் பாயிரம் கூறும் இலக்கம் மொழியை அறிவியல் பார்வையில் அணுகும். முன்னோர்கள் பாடிய பாடல்களில் அமைந்துகிடக்கும் மரபுநெறியைப் புலப்படுத்தும். தொல்காப்பியம், நன்னூல், இறையனார் களவியல், புறப்பொருள் வெண்பாமாலை, நம்பி அகப்பொருள் முதலானவை புலனெறி இலக்கணங்கள்.

பாட்டியல் இலக்கண நூல்கள் எழுத்து, சொல், நூல் எனப் பகுத்துக்கொண்டு வேறு வகையில் அணுகும்.

ஐங்குறு நூறு என்னும் நூல் ஐந்து அகத்திணை மேல் ஐந்து புவலர்கள் பாடிய பாடல்களின் தொகுப்பு. பதிற்றுப்பத்து 10 அரசர்களைப் 10 புலவர்கள் 10, 10 பாடல்களாகப் பாடிய பாடல்களின் தொகுப்பு. இவை இலக்கியப் பாடல்களின் தொகுப்பு.

## பாட்டியல் நூல்கள்
பிரபந்த இலக்கியங்கள் தோன்றிய பின்னரே அவற்றுக்கு இலக்கணம் வகுக்கப் பாட்டியல் நூல்கள் தோன்றின. தமிழில் பல பாட்டியல் நூல்கள் எழுதப்பட்டதாக அறியப்பட்டுள்ளன. அவற்றுள்,
* இந்திரகாளியம்             ஆசிரியர் பெயர் தெரியவில்லை  -கி.பி.10-ஆம் நூற்றாண்டு
* இலக்கணவிளக்கப் பாட்டியல் வைத்தியநாததேசிகர்           -கி.பி.17-ஆம் நூற்றாண்டு
* சிதம்பரப் பாட்டியல்         பரஞ்சோதிமுனிவர்            -கி.பி.16-ஆம் நூற்றாண்டு
* தாத்தாத்திரேயர் பாட்டியல்
* நவநீதப் பாட்டியல்          நவநீதநடனார்                 -கி.பி.14-ஆம் நூற்றாண்டு
* பண்டாரப் பாட்டியல்
* பன்னிரு பாட்டியல்          ஆசிரியர் பெயர் தெரியவில்லை -கி.பி.13-ஆம் நூற்றாண்டு
* பிரபந்த தீபம்               ஆசிரியர் பெயர் தெரியவில்லை -கி.பி.19-ஆம் நூற்றாண்டு
* பிரபந்த தீபிகை             முத்துவேங்கட சுப்பையர்       -கி.பி.19-ஆம் நூற்றாண்டு
* பிரபந்த மரபியல்            ஆசிரியர் பெயர் தெரியவில்லை -கி.பி.16-ஆம் நூற்றாண்டு
* பிரபந்தத் திரட்டு            ஆசிரியர்பெயர் தெரியவில்லை -கி.பி.19-ஆம் நூற்றாண்டு
* முத்துவீரியப் பாட்டியல்
* வரையறுத்தபாட்டியல்      ஆசிரியர் பெயர் தெரியவில்லை   -கி.பி.14-ஆம் நூற்றாண்டு
* வெண்பாப் பாட்டியல்/வச்சணந்திமாலை குணவீர பண்டிதர்   -கி.பி.13-ஆம் நூற்றாண்டு
என்பனவும் அடங்கும். இவற்றுள், முதலாவது நூல் இன்று இல்லை. பண்டாரப் பாட்டியலும் முழுமையாகக் கிடைக்கவில்லை. ஏனைய இன்று கிடைக்கக்கூடியதாக உள்ளன.

## பாட்டியல் நூல்களின் கால வரிசை

## இவற்றையும் காண்க
*எழுத்து (பாட்டியல் பாகுபாடு)
## உசாத்துணைகள்
* நவநீத நடனார், எஸ். கலியாண சுந்தரையரும் எஸ், ஜி. கணபதி ஐயரும் (பதிப்பாசிரியர்கள்), கலித்துறைப் பாட்டியல் என்னும் நவநீதப் பாட்டியல்
* கோபாலையர், தி. வே. (பதிப்பாசிரியர்), வைத்தியநாத தேசிகர் இயற்றிய இலக்கண விளக்கம் பொருளதிகாரம் - பாட்டியல், திருவையாறு.

பகுப்பு:தமிழ் இலக்கணம்
பகுப்பு:சிற்றிலக்கியங்கள்
தீ நகர்

**தீ நகர்** 2007 ஆம் ஆண்டில் வெளிவந்த தமிழ்த் திரைப்படம் ஆகும். திருமலையின் கதை, திரைக்கதை, இயக்கத்தில் வெளிவந்த இத்திரைப்படத்தில்,  கரண், உதயதாரா (அறிமுகம்) மற்றும் பலர் நடித்திருந்தனர். சினேகன், ஆண்டாள் பிரியதர்ஷினி, கருணாநிதி ஆகியோரின் பாடல்களுக்கு ஜாசி கிஃப்ட் இசையமைத்திருந்தார்.

பகுப்பு:2007 தமிழ்த் திரைப்படங்கள்‎
பகுப்பு:இந்தியத் தமிழ்த் திரைப்படங்கள்